**ELŐTERJESZTÉS**

**Kőszeg Város Önkormányzatának Képviselő-testülete**

**2025. február 13-i ülésének**

**1. napirendi pontjához**

Tisztelt Képviselő-testület!

Az önkormányzati képviselők, a bizottságok elnökei és tagjai tiszteletdíjáról Kőszeg Város Önkormányzata Képviselő-testülete 37/2014. (X. 22.) önkormányzati rendelete rendelkezik.

**Indokolás**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 35. §-a rendelkezik a helyi önkormányzati képviselők tiszteletdíjáról, juttatásáról és költségtérítéséről. Eszerint a képviselő-testület az önkormányzati képviselőnek, a bizottsági elnöknek, a bizottság tagjának, a tanácsnoknak rendeletében meghatározott tiszteletdíjat, természetbeni juttatást állapíthat meg. Ha az önkormányzati képviselő tanácsnok, önkormányzati bizottság elnöke vagy tagja, számára magasabb összegű tiszteletdíj is megállapítható. Az önkormányzati képviselő számára történő tiszteletdíj megállapítása nem veszélyeztetheti az önkormányzat kötelező feladatai ellátását. Az önkormányzati képviselő tiszteletdíja és egyéb juttatása közérdekből nyilvános adat.

A képviselő-testületi tagok tiszteletdíjára vonatkozóan a következő javaslatot teszem: mind az önkormányzati képviselők, mind a bizottsági elnökök, mind az önkormányzati képviselők bizottsági tagsága esetén a tiszteletdíj 10 százalékos megemelését javaslom. Ezzel az önkormányzati képviselők tiszteletdíja 72.000,- forint/hóról 79.200,- forint/hóra, a bizottsági elnökök tiszteletdíja 64.800,- forint/hóról 71.280,- forintra, míg a önkormányzati képviselők bizottsági tagságonként kapott tiszteletdíja a jelenlegi 21.600,- forint/hó összegről 23.760,- forint/hó összegre emelkedik.

A külső bizottsági tagok tiszteletdíját is 10 százalékkal javaslom megemelni, ezzel a jelenlegi 31.250,- forint/hóról 34.375,- forint/hóra emelkedik annak mértéke.

Az Önkormányzat 2025. évi költségvetésének tervezetébe fenti javaslatok beépítésre kerültek.

Az előterjesztést a Pénzügyi, Jogi és Rendészeti Bizottság megtárgyalta és egyhangúlag elfogadásra ajánlja.

Kérem a Tisztelt Képviselő-testületet, hogy az előterjesztést megtárgyalni, és a rendelet-tervezetet elfogadni szíveskedjék!

Kőszeg, 2025. február 06.

**Básthy Béla s.k.**

polgármester



**ELŐZETES HATÁSVIZSGÁLATI LAP**

**az önkormányzati képviselők, a bizottságok elnökei és tagjai tiszteletdíjáról szóló**

**37/2014. (X. 22.) önkormányzati rendelet módosításáról szóló rendelettervezethez**

**(a jogalkotásról szóló 2010. évi CXXX. törvény 17. §-a alapján)**

**A tervezett jogszabály várható következményei, különösen**

**I. társadalmi hatásai:**

A módosítás a bizottsági tagokat és a képviselőket érinti, 2025. január 1-től az önkormányzati képviselők, a bizottsági elnökök, és az önkormányzati képviselők bizottsági tagsága után járó tiszteletdíj mértéke és a külső bizottsági tagok tiszteletdíja egyaránt 10 százalékkal nő.

**II-III. gazdasági, költségvetési hatásai:**

A tervezetnek költségvetési hatása az Önkormányzat 2025. évi költségvetésébe - 2025. évre számítva - 1,86 millió forint összegben beépítésre került.

**IV. környezeti következményei:**

A tervezetnek környezeti következménye nincs.

**V. egészségi következményei:**

A tervezetnek egészségi következménye nincs.

**VI. adminisztratív terheket befolyásoló hatásai:**

Adminisztratív terhet nem jelent.

**VII. megalkotásának szükségessége:**

A képviselői, illetve bizottsági munka elismerése, valamint a garantált bérminimum megemelkedése.

**VIII. a jogalkotás elmaradásának várható következményei:**

A jogalkotás elmaradása törvénysértést nem eredményezne.

**IX. alkalmazásához szükséges személyi, szervezeti, tárgyi és pénzügyi feltételek:**

Nem igényel többlet feltételt az eddigiekhez képest.

**Kőszeg Város Önkormányzata Képviselő-testületének**

**.../2025. (II. ....) önkormányzati rendelete**

**az önkormányzati képviselők, a bizottságok elnökei és tagjai tiszteletdíjáról szóló 37/2014. (X. 22.) szóló önkormányzati rendelet módosításáról**

[1] Az önkormányzati képviselők, a bizottságok elnökei és tagjai anyagi és erkölcsi megbecsülése céljából Kőszeg Város Önkormányzatának Képviselő-testülete a részükre megállapított tiszteletdíj mértékét meg kívánja emelni.

[2] Kőszeg Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

Kőszeg Város Önkormányzata Képviselő-testületének az önkormányzati képviselők, a bizottságok elnökei és tagjai tiszteletdíjáról szóló37/2014. (X. 22.) önkormányzati rendelet 2. § (1) bekezdése helyébe a következő rendelkezés lép:

„(1) A képviselő-testület

1. az önkormányzati képviselők részére havi 79.200,- Ft tiszteletdíjat, mint alapdíjat,
2. a bizottsági elnökök részére, az alapdíjon felül, az alapdíj 90%-ának megfelelő 71.280,- Ft tiszteletdíjat,
3. a bizottsági tagok részére

ca) önkormányzati képviselők esetén - az alapdíjon felül - bizottsági tagságonként az alapdíj 30 %-ának megfelelő, 23.760,- Ft/hó tiszteletdíjat,

cb) külső bizottsági tagság esetén 34.375,- Ft/hó tiszteletdíjat

állapít meg.”

**2. §**

Ez a rendelet a kihirdetését követő napon lép hatályba, rendelkezéseit 2025. január 1. napjától kell alkalmazni.

**Dr. Zalán Gábor s.k. Básthy Béla s.k.**

jegyző polgármester